Litra mietoa olutta tiukan treenin jälkeen on tuoreen tutkielman mukaan erinomainen valinta elimistön palautumisen kannalta.

Juho Leikas tietää, mistä puhuu. Hän on lähestynyt olutta sekä tutkijana että oluen ystävänä.

Aktiivisesti kuntourheilua harrastava Juho Leikas teki itsellään ihmiskokeen. Hän oli napannut aiemmin purkista magnesiumia, sinkkiä ja kromia ehkäistäkseen lihaskramppeja, mutta ne eivät olleet auttaneet.

Leikas vaihtoi lisäravinteet kahteen tölkilliseen olutta. Hän joi treenin jälkeen yhteensä litran mietoa olutta, toisen heti liikunnan jälkeen ja toisen saunomisen jälkeen. Ja kas: krampit helpottivat.

Leikas vaihtoi takaisin lisäravinteiden nauttimiseen. Kramppaus alkoi uudelleen.

Tämä yhden miehen koe ei ole Leikaksen ainoa todiste oluen toimimisesta palautusjuomana. Leikas on tehnyt aiheesta pro gradu -tutkielman Jyväskylän yliopistoon. Tutkielman nimi on Oluen hivenainepitoisuuksien analysointi.

Nestettä kehoon

Tutkielman aihe syntyi konkreettisesta arjen kokemuksesta.

Jyväskylän yliopiston epäorgaanisen ja analyyttisen kemian dosentti Ari Väisänen kuntoili ahkerasti, mutta testeissä kävi ilmi, että hänen kehossaan ei ollut tarpeeksi nestettä, vettä. Nesteytyksessä oli toivomisen varaa.

– Lääkärini kehotti juomaan urheilun jälkeen olutta, Väisänen kertoo.

Olut toimi loistavasti. Väisäsestä oli paikallaan tutkia olutta enemmänkin. Suomen Panimoliitosta jäsenyrityksineen saatiin apua tutkimuksen mahdollistamiseen. Tutkielman tekijöiksi oli tunkua. Heistä valittiin opiskelija Leikas, aktiivinen kuntourheilija itsekin.

Vaikka olut on hyvin arkinen tuttu, oluen hivenaineiden pitoisuuksista on vain hyvin vähän tutkimuksia. Hivenaineet ovat kuitenkin yksi tärkeä osa kehon toimintaa ja palautumisprosessia.

”Järkyttävän paljon hyvää”

Analysoinnin jälkeen tutkielman lopputulema on, että hikiurheiluun olut on hivenainepitoisuutensa puolesta mainio vaihtoehto.

– Yhdessä olutpullollisessa on järkyttävän paljon hivenaineita, sanoo dosentti Väisänen.

Kaksi olutta päivässä antaa ihmiselle esimerkiksi piitä yli päivittäisen tarpeen. Pii voi suojata ihmistä Alzheimerin taudin riskin kasvamiselta. Kahdessa oluessa on kuparia ja kromia jopa puolet ihmisen päivittäisestä tarpeesta. Magnesiumia, fosforia ja kaliumia on mainittavan hyvin.

– Päivittäisen hivenainetarpeen saavuttamiseen oluella ei tosin kannata pyrkiä, muta hivenaineidensa takia oluen vaikutus nesteytykseen on selkeästi havaittavissa, Leikas toteaa tutkielmassaan.

– Oluella ei pidä yrittää korvata terveellistä ruokavaliota, hän lisää.

COLOURBOX

Tumma olut parasta

Hivenaineiden pitoisuudet kasvavat oluen alkoholiprosentin noustessa.

Tämä ei kuitenkaan Leikaksen ja Väisäsen mukaan tarkoita sitä, että urheilijan kannattaisi lipittää mahdollisimman väkevää olutta. Kokonaisvaikutuksen kannalta on parasta pysyä kultaisella keskitiellä ja kohtuudessa.

Oluessa on alkoholia, mutta kun palautusjuomaksi käytetään keskiolutta tai sitä miedompaa, sen alkoholilla ei Leikaksen mukaan ole vaikutusta palautumiseen.

Kaloreita yhdessä olutpullossa on noin 130. Sadassa grammassa suklaata on yli 500 kaloria.

Erityisen hyvää palautusjuomaa on Leikaksen tutkielman mukaan tumma olut.

Olutta on käytetty palautusjuomana eri puolilla maailmaa. Muun muassa Real Madrid käyttää olutta palautusjuomana.

Sauvakävelyn päälle

– Olut sopii palautusjuomaksi erityisesti tiukan aerobisen treenin jälkeen, Leikas suosittelee.

Olutta olisi siis sopivaa juoda esimerkiksi kovan kuntosaliharjoittelun ja yhtä hyvin hikisen sauvakävelylenkin päälle.

– Metsätöissä kesken päivän toimii hyvin alkoholiton olut, Leikas vinkkaa.

Miksi sitten Leikas ei saanut omia kramppejaan kuriin ylimääräisellä magnesiumilla, jonka usein kerrotaan estävän lihaskramppeja?

– Magnesiumin tankkaus voi estää magnesiumin imeytymistä. Suurin osa lihaskrampeista ei ole magnesiumin puutetta, vaan veden puutetta. Sitä saa oluesta. Ja oluessa on myös magnesiumia, Leikas sanoo.